CELEX: 62010TN0437
Language: da
Date: 2010-09-22 00:00:00
Title: Sag T-437/10: Sag anlagt den 22. september 2010 — Gasp SA granen & producten mod Kommissionen

20.11.2010   
            
            
               DA
            
            
               Den Europæiske Unions Tidende
            
            
               C 317/43
            
         Sag anlagt den 22. september 2010 — Gasp SA granen & producten mod Kommissionen
   (Sag T-437/10)
   ()
   2010/C 317/76
   Processprog: nederlandsk
   
      Parter
   
   
      Sagsøger: Gasp SA granen & producten NV (Zoersel, Belgien) (ved advokaterne C. Ronse og A. Hansebout)
   
      Sagsøgt: Den Europæiske Union ved Europa-Kommissionen
   
      Sagsøgerens påstande
   
   
               —
            
            
               Det fastslås, at Den Europæiske Union ifalder ansvar uden for kontraktforhold, og den tilpligtes at betale erstatning for den skade, som sagsøgeren har lidt, nærmere bestemt et beløb på 295 690,43 EUR med tillæg af renter efter belgisk ret fra det tidspunkt, da sagsøgeren betalte de pågældende importafgifter, samt at Unionen pålægges at betale et foreløbigt beløb på 30 000 EUR med tillæg af renter efter belgisk ret for den skade, sagsøgeren i øvrigt har lidt.
            
         
      Søgsmålsgrunde og væsentligste argumenter
   
   Sagsøgeren har nedlagt påstand om erstatning for den skade, som ifølge selskabets anbringende er lidt derved, at Europa-Kommissionen ved fastsættelsen af importafgiften for hård hvede, navnlig inden for rammerne af Kommissionens forordning (EF) nr. 919/2009 af 1. oktober 2009 om ændring af forordning (EF) nr. 915/2009 om fastsættelse af importtolden for korn gældende fra den 1. oktober 2009 (EUT L 259, s. 5), har handlet uretmæssigt og lagt forkerte markeds- og fragtpriser til grund.
   Til støtte for påstanden om skadeserstatning har sagsøgeren gjort gældende, at Kommissionen har tilsidesat artikel 4 i forordning nr. 1249/96 (1) og sin generelle pligt til at udvise omhu derved, at den inden for rammerne af fastsættelsen og beregningen af importafgiften har lagt forkerte priser og fragttariffer til grund.
   Det er sagsøgerens opfattelse, at tilsidesættelsen af artikel 4 i forordning nr. 1249/1996 er tilstrækkelig kvalificeret, således at Kommissionen ikke ved vedtagelsen af forordning nr. 919/2009 havde nogen skønsbeføjelse. Desuden er Kommissionens tilsidesættelse af pligten til at udvise omhu også i sig selv en tilstrækkelig kvalificeret tilsidesættelse.
   Endelig har sagsøgeren gjort gældende, at selskabet har lidt skade gennem den uretmæssigt opkrævede og forkert beregnede afgift, og at selskabet fremlægger bevis for det præcise beløb. Desuden har sagsøgeren lidt skade ved den tid, selskabet har måttet bruge på sagen, og ved de advokatomkostninger, det har måttet bære.
   
      (1)  Kommissionens forordning (EF) nr. 1249/96 af 28.6.1996 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn (EFT L 161, s. 125).